ปิดช่องจัดซื้อจัดจ้าง ทำวิธีพิเศษลงทุนน้ำ
คุมเงินกู้ลงทุนน้ำ 3.5 แสนล้าน “ปิดช่อง” จัดซื้อจัดจ้าง “วิธีพิเศษ”
14 มี.ค. 2555

คุมเงินกู้ลงทุนน้ำ 3.5 แสนล้าน “ปิดช่อง” จัดซื้อจัดจ้าง “วิธีพิเศษ”
นายชลิตรัตน์ จันทรุเบกษา รองโฆษกประจำสำนักนายกรัฐมนตรี เปิดเผยว่า คณะรัฐมนตรีมีมติเห็นชอบร่างระเบียบสำนักนายกรัฐมนตรี ว่าด้วยการบริหารโครงการและใช้จ่ายเงินกู้เพื่อการวางระบบบริหารจัดการน้ำและสร้างอนาคตประเทศ พ.ศ. ... ที่ผ่านการตรวจจากสำนักงานคณะกรรมการกฤษฎีกาแล้ว
สาระสำคัญของร่างระเบียบที่สำคัญ เช่น กำหนดให้คณะกรรมการบริหารจัดการน้ำและอุทกภัย (กบอ.) เป็นผู้พิจารณากลั่นกรองโครงการลงทุนจากเงินกู้เพื่อวางระบบบริหารจัดการน้ำและสร้างอนาคตประเทศ พ.ศ. 2555 วงเงิน 3.5 แสนล้านบาทก่อน
ขณะที่ร่างระเบียบข้อ 16 ระบุชัดเจนว่า การจัดหาพัสดุในการดำเนินโครงการให้หน่วยงานเจ้าของโครง การปฏิบัติตามระเบียบสำนักนายกรัฐมนตรีว่าด้วยการพัสดุ พ.ศ. 2535 และที่แก้ไขเพิ่มเติม และระเบียบสำนักนายกรัฐมนตรีว่าด้วยการพัสดุด้วยวิธีการทางอิเล็กทรอนิกส์ หรือระเบียบหรือข้อบังคับของหน่วยงานเจ้าของโครงการแล้วแต่กรณี
ก่อนหน้านี้ คณะกรรมการว่าด้วยการพัสดุด้วยวิธีการทางอิเล็กทรอนิกส์ (กวพ.อ.) ทำหนังสือด่วนที่สุด เรื่อง การยกเว้นการปฏิบัติตามระเบียบสำนักนายกรัฐมนตรีว่าด้วยวิธีการทางอิเล็กทรอนิกส์ พ.ศ. 2549 สำหรับ
หน่วยงานที่ได้รับจัดสรรงบปี 2555 ในงาน โครงการฟื้นฟู และป้องกันความเสียหายจากเหตุอุทกภัยที่อาจเกิดขึ้นในอนาคต 
“ผลจากหนังสือดังกล่าว ส่งให้หน่วยงานราชการจัดหาพัสดุโดยวิธีพิเศษตามระเบียบสำนักนายกรัฐมนตรีว่าด้วยการพัสดุ พ.ศ. 2535 และที่แก้ไขเพิ่มเติมได้ แต่จะต้องผ่านการกลั่นกรองเพื่อให้หน่วยงานจัดหาพัสดุหรือสิ่งก่อสร้างพร้อมใช้งานได้ทันเดือน เม.ย. 2555” รายงานข่าวจากทำเนียบรัฐบาล ระบุ